Ny plate, ny hyllest fra kritikere: Susanne Sundfør: Glad for ros, men publikum avgjør
– Jeg er jo glad for de gode anmeldelsene. Det er en god start, men det er likevel publikum som avgjør, sier Susanne Sundfør (28) til VG. Det har vært en lang ventetid både for publikum og anmeldere. Albumet har ligget ferdig produsert siden mars i fjor. Men den som venter på noe godt, venter ikke forgjeves skal vi tro anmelderne i de store norske avisene. – Sundfør i utadvendt modus resulterer i pop med tyngde, konkluderer VGs anmelder Thomas Talseth og belønner Susanne Sundfør med terningkast fem. Aftenpostens Robert Hoftun Gjestad gir Susanne fem av seks mulig poeng på rankingen og mener at hun viser musikalsk storhet. – Dynamikken mellom pur elektropop og mer intrikate partier av mørk atmosfære gjør «Ten Love Songs» til nok en triumf for Susanne Sundfør, skriver han. Dagbladets Torgrim Øyre er ikke uenig med sine kolleger i Akersgata og gir albumet terningkast fem han også. – «Ten Love Songs» går rett i sanseapparatet, skriver han. Men de gode anmeldelsene har kanskje ikke kommet som lyn fra klar himmel på Susanne Sundfør selv heller. – I og med at det har gått såpass lang tid siden albumet var ferdig, har jeg jo hatt muligheten til å teste ut flere av låtene på publikum. Blant annet var jeg på en miniturné i november i fjor, og da fremførte jeg bare materiale fra «Ten Love Songs». Det var fin test for meg og tilbakemeldingene var gode, sier Susanne Sundfør.– Norges mest panegyrisk omtalte artist i moderne tid har gjort det klart at hennes fjerde studioplate skal være både mer dansbar og lettere til sinns – mer «pop» – enn det hun har laget tidligere. Men både Sundfør selv og vi vanlig dødelige fortjener dette, et lite pusterom, skriver VGs Thomas Talseth videre i sin anmeldelse. Og ikke overraskende har Sundfør planene ganske så klare for det neste musikalske steget. – Det blir mer «flower power». Ikke hippietid akkurat, men blomster som bilder i forhold til sound, sier hun. Den bejublede 28-åringen fra Haugesund går en travel vår i møte. Ikke minst har hun mange opptredener i utlandet hvor store byer som London, Amsterdam, Berlin, Hamburg. København, Köln og Stockholm står på spilleplanen.– Ja, og det synes jeg er veldig stas. Helt siden jeg var 19 år og begynte å fremføre min egen musikk har jeg spilt rundt om i hele Norge. Publikum kjenner meg og jeg dem. De er tålmodige og lyttende. Men det er spennende å spille i utlandet, opptre for et publikum hvor jeg ikke er så etablert. Sånn sett er det nesten som å gå ti år tilbake i tid, sier Sundfør. Helt ukjent med utenlandske scener er hun imidlertid ikke, etter å ha turnert verden rundt med Röyksopp og Robyn. – Det var både gøy og skummelt på samme tid. Det var imponerende å se hvordan de jobbet, og jeg lærte mye av det.
Mandag slippes Susanne Sundførs nye album «Ten Love Songs». Forventningene har vært skyhøye – og musikkanmelderne er over seg av begeistring. Men for Sundfør er det ikke dermed sagt at alle forventningene er innfridd.